b'\n_START_ARTICLE_\nSilikon\n_START_PARAGRAPH_\nSilikoni so polimerske spojine silicija, ki so nastale z nadzorovano kondenzacijo ortosilikatne kisline. Naziv so dobili po podobnosti ketonov (silikoketoni), zaradi podobne splo\xc5\xa1ne formule R2C=O. Vendar silikoni nimajo nobene fizikalne ne kemijske podobnosti s ketoni.\n_START_SECTION_\nLastnosti\n_START_PARAGRAPH_\nSilikoni so mastne, smolnate ali gumi podobne substance, a zaradi svoje toplotne in kemijske stabilnosti imajo \xc5\xa1iroko tehni\xc4\x8dno uporabo. Silikonska olja se pona\xc5\xa1ajo z nizko hlapnostjo, z zelo nizkim temperaturnim koeficientom, z negorljivostjo in odpornostjo proti bazam in kislinam. Slu\xc5\xbeijo kot zavorne in hidravli\xc4\x8dne teko\xc4\x8dine. Smola se uporablja kot izolacijski material pri navitjih elektro motorjev, za impregniranje tkiva in steklenih vlaken, za lakiranje \xc5\xbeic in kerami\xc4\x8dnih izolacijskih teles, kot osnovo za za\xc5\xa1\xc4\x8ditne premaze v vseh primerih, v katerih zahtev ne izpolnjujejo organski laki, ki so temperaturno neobstojni. Silikoni, ki so podobni kot guma, se raztezajo odtemperature -55\xc2\xbaC in so pri dolgotrajni preobremenitvi elasti\xc4\x8dni vse do 200\xc2\xbaC. Zelo so neob\xc4\x8dutljivi na temperaturo, poleg tega so kemijsko nereaktivni. Zaradi tega se uporabljajo za toplotno mo\xc4\x8dno obremenjena tesnila ter za izolacijo \xc5\xbeic in kablov. So vodoodporni, zato jih uporabljajo za pove\xc4\x8danje odpornosti elektri\xc4\x8dnih izolatorjev, za zatesnitev stekel ter za impregnacijo papirja in pelerin.'